สุริยัน ศักดิ์ไธสง

สุริยัน ศักดิ์ไธสง อดีตนักเขียนผู้ล่วงลับ ผู้มีผลงานโดดเด่นในนิยายแนวอาชญากรรม มาเฟียย้อนยุค

สุริยัน ศักดิ์ไธสง มีชื่อจริงว่า "ถาวร ภู่ประเสริฐ" เกิดเมื่อวันที่ 15 มิถุนายน พ.ศ. 2481 มีชื่อเล่นว่า "เปี๊ยก" ที่อำเภอบางใหญ่ จังหวัดนนทบุรี โดยมีพ่อเป็นอดีตโจร ชื่อ เสือผาด เมื่อยังอยู่ในวัยเด็ก ผู้เป็นพ่อจึงนำไปฝากไว้ให้อาศัยอยู่กับพระที่วัดราษฎร์ประคองธรรม จนกระทั่งเมื่ออายุได้ 7 ขวบ จึงรู้ตัวว่าพ่อแท้ ๆ ของตนเป็นโจร จึงมีความผิดหวัง เนื่องจากหวังมาตลอดว่าพ่อตัวเองเป็นขุนนางหรือข้าราชการ และทำให้หันหน้าเข้าสู่เส้นทางอาชญากรรมในที่สุด โดยเริ่มตั้งแต่อายุ 15

เคยศึกษาอยู่โรงเรียนช่างกลปทุมวัน จนถึงปีที่ 2 แล้วถูกไล่ออก เคยก่อเหตุอาชญากรรมไว้ต่าง ๆ มากมาย ทั้งลักจี้ชิงปลิ้น คุมบ่อนการพนันที่ย่านวิสุทธิกษัตริย์ รวมถึงเคยก่อเหตุฆาตกรรม เคยวนเวียนเข้าสถานพินิจและเรือนจำอยู่สองครั้ง ในเก้าสถานที่ รวมเป็นระยะเวลาหนึ่งปีกับเจ็ดเดือน โดยแต่ละครั้งถูกขังเดี่ยวทั้งสิ้น เมื่อออกมาจึงกลับใจได้ และได้เปลี่ยนชีวิตตัวเองด้วยการเป็นนักเขียน จากการที่เป็นผู้ชื่นชอบการอ่านหนังสือ โดยเฉพาะนิยายกำลังภายในของโกวเล้งและกิมย้ง เริ่มต้นชีวิตการเป็นนักเขียนจากการเป็นผู้เขียนจดหมายให้กับนักโทษในเรือนจำด้วยกัน หลังจากที่พ้นโทษแล้วได้ ราช เลอสรวง และ เสถียร จันทิมาธร ช่วยเหลือให้สร้างสรรค์ผลงาน

สุริยัน ศักดิ์ไธสง เป็นที่รู้จักโดยทั่วไปเมื่อเดือนเมษายน พ.ศ. 2540 หลังจากภาพยนตร์เรื่อง "2499 อันธพาลครองเมือง" เข้าฉาย และได้รับความนิยมในทันที โดยที่บทภาพยนตร์สร้างมาจากนิยายเรื่อง "เส้นทางมาเฟีย" ของเจ้าตัว ซึ่งเจ้าตัวได้อ้างว่าตัวเองเป็นหนึ่งวัยรุ่นในขณะนั้น และเป็นเพื่อนสนิทกับแดง ไบเล่ ตัวเอกของเรื่อง ซึ่งเป็นบุคคลที่มีตัวตนจริง โดยตัวของสุริยันนั้นใช้ชื่อว่า "เปี๊ยก วิสุทธิกษัตริย์" ซึ่งปรากฏเป็นตัวละครในเรื่องด้วย แสดงโดย อรรถพร ธีมากร และเมื่อเจ้าตัวเป็นแขกรับเชิญในรายการเจาะใจ ทางช่อง 5 ได้อ้างว่าเหตุการณ์ที่เขียนไว้ในนิยายนั้นเป็นเรื่องจริง และเจ้าตัวได้รู้จักกับวัยรุ่นและอาชญากรชื่อดังในสมัยนั้นหลายต่อหลายคน ซึ่งเรื่องนี้ได้ก่อให้เกิดเป็นกระแสวิพากษ์วิจารณ์อย่างกว้างขวาง ถึงเรื่องจริงที่เกิดขึ้นในประวัติศาสตร์กับเนื้อหาในภาพยนตร์ว่าเท็จจริงอย่างไร ซึ่งในสัปดาห์ต่อมา เมื่อทางรายการได้เชิญหลายบุคคลที่เป็นนักเลงวัยรุ่นและเพื่อนสนิทกับแดง ไบเล่ ตัวจริงมาให้สัมภาษณ์บ้าง ทุกคนต่างยืนยันว่า ไม่เคยรู้จักคนที่ชื่อ เปีียก หรือ เปี๊ยก วิสุทธืกษัตริย์ เลย และยืนยันว่าสิ่งที่ปรากฏในภาพยนตร์นั้นต่างจากความจริงอย่างมาก โดยพวกตนเป็นเพียงแค่เด็กวัยรุ่นหัวโจกกลุ่มหนึ่งเท่านั้นที่ชอบฟังเพลง แต่งตัวตามสมัยนิยม และทำตัวเกกมะเหรกเกเรเท่านั้น ไม่ถึงขั้นเป็นโจร หรืออาชญากรรมตามวิถีชีวิตของสุริยันเลย หรือแม้แต่กระทั่งวัลภา ณ สงขลา หรือวัลลภา แฟนสาวของแดงที่ปรากฏในเรื่อง ก็ยืนยันว่าตนไม่เคยรู้จักหรือเคยเห็นตัวของเปี๊ยก วิสุทธ์กษัตริย์ มาก่อน

เรื่องนี้ได้ก่อให้เกิดความเสื่อมเสียต่อตัวสุริยันมาก ทำให้ต้องหลบหน้าหลบตาจากวงการนักเขียนไป ที่สุด เจ้าตัวก็ได้ยอมรับว่าเรื่องทั้งหมดเป็นเรื่องแต่ง ตนไม่ได้เป็นเพื่อนสนิทกับแดง ไบเล่ หรือปุ๊ ระเบิดขวด หรือดำ เอสโซ่ แต่อย่างใด หากแต่ช่วงที่อยู่ในเรือนจำนั้น ได้ยินเรื่องเล่าพวกนี้จากนักโทษ จึงได้นำเอาจินตนาการของตัวเอง มาสร้างสรรค์เป็นตัวละครในแบบนิยายกำลังภายในเท่านั้น

สุริยัน เสียชีวิตลงด้วยโรคตับแข็งและมะเร็งร่วม เมื่อวันที่ 24 เมษายน พ.ศ. 2547 ที่โรงพยาบาลพระนั่งเกล้า ทำพิธีทางศาสนาที่วัดบางเลนเจริญ จังหวัดนนทบุรี

ด้านชีวิตครอบครัว เจ้าตัวมีภรรยาชื่อ เอมอร ทั้งคู่มีบุตรชายหนึ่งคน คือ ปิติพงศ์ ภู่ประเสริฐ (ชื่อเล่น: กอล์ฟ) เกิดเมื่อวันที่ 21 กันยายน พ.ศ. 2535